Iohannes Philips
Iohannes Philips Res apud Vicidata repertae: Nativitas: 30 Decembris 1676; Bampton Obitus: 15 Februarii 1709; Herefordia Patria: Britannia Iohannes, vulgo John Philips (natus die 30 Decembris 1676 ad Bampton comitatus Oxoniensis; Herefordiae mortuus die 15 Februarii 1709) fuit poëta Anglicus. Alumnus fuit Collegii Wintoniensis, deinde Aedis Christi Oxoniensium, decano illis annis Henrico Aldrich. Ibi poëtam futurum Edmundum Smith cognovit. Carmen eius parodicum, a lectoribus "The Splendid Shilling" nuncupatus (scilicet "Splendidus solidus") ipso nolente anno 1701 in collectaneo A Collection of Poems prodit sub titulo "In Imitation of Milton" sine nomine auctoris; quod opusculum Iosephus Addison "optimum linguae Anglicae carmen parodicum" laureavit. Opus maius anno 1708 edidit sub titulo Cyder: a poem quo versibus Miltonianis pomacium comitatus Herefordiensis minutim celebratur. Carmen breve Latinum ad patronum Henricum S. John(en) dicavit.